RÅDETS AFGØRELSE

af 16. juli 2012

om forlængelse af anvendelsesperioden for de relevante foranstaltninger fastsat i afgørelse 2011/465/EU for Republikken Guinea, og om ændring af denne afgørelse

(2012/404/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (1), som senest revideret i Ouagadougou den 22. juni 2010 (2) (»AVS-EU-partnerskabsaftalen«), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen (3), særlig artikel 3,

under henvisning til forslag fra Europa-Kommissionen, og

ud fra følgende betragtninger:

I Rådets afgørelse 2011/465/EU kræves det, at to benchmarks opfyldes, førend samarbejdet med Republikken Guinea inden for rammerne af den 10. Europæiske Udviklingsfond kan genoptages, dvs. at der udarbejdes og vedtages en detaljeret tidsplan for afholdelsen af parlamentsvalg inden udgangen af 2011, herunder de indledende datoer og faser/forberedelser og den faktiske afholdelse af frie og gennemsigtige parlamentsvalg.

Det er derfor nødvendigt at forlænge anvendelsesperioden for de relevante foranstaltninger, der er fastsat i afgørelse 2011/465/EU, og udsætte den ved disse foranstaltninger fastsatte frist for afholdelse af parlamentsvalg i Republikken Guinea til udgangen af 2012 —

VEDTAGET DENNE AFGØRELSE:

Artikel 1

Anvendelsesperioden for afgørelse 2011/465/EU forlænges med 12 måneder. Med henblik herpå ændres datoen »19. juli 2012« til datoen »19. juli 2013« i artikel 3 i afgørelse 2011/465/EU.

Artikel 2

Fristen for afholdelse af parlamentsvalg i Republikken Guinea som fastsat i de relevante foranstaltning, der er præciseret i bilaget til afgørelse 2011/465/EU, under titlen »oversigt over tilsagn«, i venstre kolonne med titlen »Den guineanske parts tilsagn« udsættes til udgangen af 2012.

Artikel 3

Brevet, som forefindes i bilaget til denne afgørelse rettes til myndighederne i Republikken Guinea.

Artikel 4

Denne afgørelse træder i kraft på dagen for vedtagelsen.

(1) EFT L 317 af 15.12.2000, s. 3.

(2) Aftale om ændring for anden gang af partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000, som ændret for første gang i Luxembourg den 25. juni 2005 (EUT L 287 af 4.11.2010, s. 3).

(3) EFT L 317 af 15.12.2000, s. 376.

(4) EUT L 195 af 27.7.2011, s. 2.

BILAG

BREV TIL PRÆSIDENTEN OG PREMIERMINISTEREN FOR REPUBLIKKEN GUINEA

Hr. præsident

Hr. premierminister

Rådet lempede i juli 2011 de relevante foranstaltninger, der var blevet truffet over for Republikken Guinea, i anerkendelse af de fremskridt, som landet havde gjort, hvad angår genoprettelsen af den forfatningsmæssige orden, navnlig i forlængelse af den fredelige afslutning på præsidentvalget i 2010 og indsættelsen af en legitim præsident og en civil regering.

Rådet for Den Europæiske Union præciserede i afgørelse 2011/465/EU af 18. juli 2011, at genoptagelsen af samarbejdet med Republikken Guinea inden for rammerne af den 10. Europæiske Udviklingsfond (»tiende EUF«) kunne finde sted i to etaper afhængigt af de opnåede fremskridt med henblik på at afholde frie og gennemsigtige parlamentsvalg inden udgangen af 2011.

Rådet for Den Europæiske Union mærker sig, at ingen af de to benchmarks er opfyldt på nuværende tidspunkt og har derfor besluttet, dels at forlænge anvendelsesperioden for de relevante foranstaltninger, fastsat i afgørelse 2011/465/EU, med et år, dels at udsætte fristen for afholdelse af parlamentsvalg til udgangen af 2012. Manglende overholdelse af denne frist vil begrænse mulighederne for, at der stilles midler til rådighed fra tiende EUF.

Vi ønsker at understrege, at Den Europæiske Union tillægger en snarlig afholdelse af troværdige, frie og gennemsigtige parlamentsvalg, der kan markere afslutningen på overgangsperioden i Republikken Guinea, stor vigtighed. Den Europæiske Union bekræfter desuden sit tilsagn om støtte til organiseringen af valget.

Den Europæiske Union vil fortsat stå til rådighed med bistand og vejledning, hvad angår Deres bestræbelser på at sikre en varig økonomisk vækst og befolkningen i Republikken Guineas velfærd.